Сны з маленства  
*Міхась Пазнякоў*

У бары майго дзяцінства

Льецца птушак звонкі грай.

Дыхай водарам смалістым

I душою спачывай.

Сонца грэбенем чароўным

Чэша соснам кудзяркі.

Там, духмяныя, спакойна

Спачываюць вецяркі.

Там маліна аж іскрыцца

I арэхі — смаката.

Скачуць жвавыя куніцы

I вавёркі ў промнях там.

Шапацяць таемна крокі

Ад рабінавай зары:

Ходзіць хлопчык яснавокі

У блакітным тым бары.

Убірае ў сэрца гамы,

Фарбы, пахі, цішыню…

Прыязджаю я да мамы

I яго штоночы сню.